ÆNDRINGER I PROCESREGLEMENT AF 19. JUNI 1991 FOR DE EUROPÆISKE FÆLLESSKABERS DOMSTOL

DOMSTOLEN HAR -

under henvisning til traktaten om Den Europæiske Union, undertegnet i Maastricht, den 7. februar 1992,

under henvisning til artikel 188, stk. 3, i traktaten om oprettelse af Det Europæiske Fællesskab,

under henvisning til artikel 55 i protokollen vedrørende statutten for Det Europæiske Kul- og Stålfællesskabs Domstol,

under henvisning til artikel 160, stk. 3, i traktaten om oprettelse af Det Europæiske Atomenergifællesskab,

ud fra den betragtning, at der bør foretages en ændring af procesreglementet efter at traktaten om Den Europæiske Union og aftalen om Det Europæiske Økonomiske Samarbejdsområde er trådt i kraft,

med Rådets enstemmige godkendelse af 22. december 1994 -

FASTSAT FØLGENDE ÆNDRINGER I SIT PROCESREGLEMENT:

Artikel 1

Procesreglementet for De Europæiske Fællesskabers Domstol, udstedt den 19. juni 1991 (De Europæiske Fællesskabers Tidende nr. L 176 af 4. juli 1991, side 7) ændres, som følger:

1. Artikel 1 affattes således:

»I dette reglement benævnes

- traktaten om oprettelse af Det Europæiske Fællesskab »EF-traktaten«

- protokollen vedrørende statutten for Det Europæiske Fællesskabs Domstol »EF-statutten«

- traktaten om oprettelse af Det Europæiske Kul- og Stålfællesskab »EKSF-traktaten«

- protokollen vedrørende statutten for Det Europæiske Kul- og Stålfællesskab »EKSF-statutten«

- traktaten om oprettelse af Det Europæiske Atomenergifællesskab »Euratom-traktaten«

- protokollen vedrørende statutten for Det Europæiske Atomenergifællesskab »Euratom-statutten«

- aftalen om Det Europæiske Økonomiske Samarbejdsområde »EØS-aftalen«.

Ved »institutioner« forstås i dette reglement fællesskabsinstitutionerne og organer, som er oprettet ved traktaterne eller ved en retsakt til gennemførelse heraf, og som kan være parter for Domstolen.

Ved »EFTA-Tilsynsmyndigheden« forstås i dette reglement den i EØS-aftalen omhandlede tilsynsmyndighed.«

2. Følgende indsættes som femte afsnit i artikel 29, stk. 3:

»Domstolen eller afdelingen kan tillade, at de stater, som er parter i EØS-aftalen, bortset fra medlemsstaterne, samt EFTA-Tilsynsmyndigheden anvender et andet af de i stk. 1 nævnte sprog end processproget, når de indtræder i en sag, der verserer for Domstolen, eller når de deltager i en af de i EF-statuttens artikel 20 omhandlede præjudicielle sager. Denne bestemmelse finder anvendelse på såvel skriftlige som mundtlige indlæg. Justitssekretæren foranlediger indlæggene oversat til processproget.«

3. Artikel 32, stk. 1, affattes således:

»Befuldmægtigede, rådgivere og advokater, der møder for Domstolen eller for en retsinstans, over for hvilken Domstolen har fremsat en retsanmodning, kan ikke retsforfølges på grund af deres mundtlige og skriftlige ytringer vedrørende sagen eller sagens parter.«

4. Artikel 33 affattes således:

»De privilegier, immuniteter og lettelser, der er nævnt i artikel 32, tilkommer kun befuldmægtigede, rådgivere og advokater, som forinden dokumenterer deres stilling på følgende måde:

a) befuldmægtigede ved et officielt dokument udstedt af fuldmagtsgiveren, som straks tilstiller justitssekretæren en genpart af dokumentet

b) rådgivere og advokater ved et legitimationsdokument underskrevet af justitssekretæren. Et sådant dokument er kun gyldigt i et begrænset tidsrum, der kan forlænges eller forkortes under hensyn til retsforhandlingens varighed.«

5. Artikel 38, stk. 3, affattes således:

»En advokat, som bistår eller repræsenterer en part, skal til Justitskontoret indlevere dokumentation for, at han har beskikkelse i en medlemsstat eller i en anden stat, som er part i EØS-aftalen.«

6. I artikel 69, stk. 4, indsættes følgende som andet afsnit:

»Stater, som er parter i EØS-aftalen, bortset fra medlemsstaterne, samt EFTA-Tilsynsmyndigheden bærer ligeledes deres egne omkostninger, når de er indtrådt i en sag.«

Det tidligere andet afsnit bliver nu tredje afsnit:

»Domstolen kan træffe afgørelse om, at andre intervenienter end de i de foregående afsnit nævnte skal bære deres egne omkostninger.«

7. I artikel 93, stk. 1,

- affattes andet afsnit, litra f), således:

»f) redegørelse for de omstændigheder, hvorpå retten til intervention støttes, når begæringen fremsættes i medfør af EF-statuttens artikel 37, stk. 2 eller 3, EKSF-statuttens artikel 34 eller Euratom-statuttens artikel 38, stk. 2.«

- affattes tredje afsnit således:

»Intervenienten skal være repræsenteret i overensstemmelse med bestemmelserne i EF-statuttens artikel 17, EKSF-statuttens artikel 20 og Euratom-statuttens artikel 17.«

8. Artikel 95, stk. 1, affattes således:

»Domstolen kan til en afdeling henvise enhver sag, som indbringes for den, for så vidt det ikke på grund af sagens vanskelighed, betydning eller særlige omstændigheder er påkrævet, at afgørelse i sagen træffes af den samlede Domstol.«

I artikel 95, stk. 2, andet afsnit, første punktum, ændres »en institution« til »en fællesskabsinstitution«.

9. I artikel 104, stk. 1, indsættes følgende som andet afsnit:

»I de i EF-statuttens artikel 20 omhandlede tilfælde tilstilles afgørelserne fra de nationale retter de stater, som er parter i EØS-aftalen, bortset fra medlemsstaterne, samt EFTA-Tilsynsmyndigheden i den originale affattelse, der skal være vedlagt en oversættelse til et af de sprog, der er nævnt i artikel 29, stk. 1, efter modtagerens eget valg.«

10. Følgende tilføjes som

»FEMTE AFSNIT

Procedurer i henhold til EØS-aftalen

Artikel 123 a

1. I det i EØS-aftalens artikel 111, stk. 3, nævnte tilfælde (1) indbringes sagen for Domstolen ved en anmodning, der indgives af de kontraherende parter i tvisten. Anmodningen forkyndes for de andre kontraherende parter, Kommissionen, EFTA-Tilsynsmyndigheden og i påkommende tilfælde for andre, til hvem der gives meddelelse om en præjudiciel forelæggelse, der rejser samme spørgsmål om fortolkning af fællesskabslovgivningen.

Præsidenten giver de kontraherende parter og andre, for hvem anmodningen er forkyndt, en frist til at fremsætte skriftlige bemærkninger.

Anmodningen indgives på et af de i artikel 29, stk. 1, nævnte sprog. Bestemmelserne i artikel 29, stk. 3-5, finder anvendelse. Bestemmelserne i artikel 104, stk. 1, finder anvendelse med den fornødne ændringer.

2. Straks efter fremsættelsen af den i foregående stykke omhandlede anmodning udpeger præsidenten den refererende dommer. Straks efter bestemmer førstegeneraladvokaten, hvilken generaladvokat anmodningen skal henvises til.

Domstolen træffer en begrundet afgørelse i et lukket retsmøde, efter at generaladvokaten er hørt.

3. Domstolens afgørelse underskrives af præsidenten, de dommere, der har taget del i rådslagningen og afstemningen, samt af justitssekretæren, hvorefter den forkyndes for de kontraherende parter og andre berørte, jf. stk. 1.

Artikel 123 b

I det i artikel 1 i protokol 34 til EØS-aftalen nævnte tilfælde forkyndes den nationale rets anmodning for sagens parter, de kontraherende parter, Kommissionen, EFTA-tilsynsmyndigheden og i påkommende tilfælde for andre, til hvem der gives meddelelse om en præjudiciel forelæggelse, der rejser samme spørgsmål om fortolkning af fællesskabslovgivningen.

Hvis anmodningen ikke fremsættes på et af de i artikel 29, stk. 1, nævnte sprog, skal den være vedlagt en oversættelse til et af disse sprog.

Parterne, de kontraherende parter og andre berørte, jf. stk. 1, kan inden to måneder fra forkyndelsen indgive indlæg eller andre skriftlige udtalelser.

Rettergangsmåden er omfattet af bestemmelserne i dette reglement, dog med de tilpasninger, der følger af anmodningens særlige karakter.

(1) EFT nr. L 1 af 3. januar 1994, s. 27.«

11. I artikel 7, stk. 1

artikel 9, stk. 1

artikel 16, stk. 7

artikel 24, stk. 1

artikel 36

artikel 38, stk. 1, 4 og 6

artikel 45, stk. 2

artikel 48, stk. 4

artikel 77, stk. 2

artikel 80, stk. 1

artikel 82a, stk. 1

artikel 83, stk. 1

artikel 89, stk. 1

artikel 93, stk. 1

artikel 103, stk. 1

artikel 104, stk. 3 og 4

artikel 107, stk. 1 og 2

artikel 110

artikel 125

ændres ordene »EØF-traktaten« eller »EØF-statutten« til »EF-traktaten« eller »EF-statutten«.

I artikel 7, stk. 1, artikel 9, stk. 1, artikel 16, stk. 7, artikel 38, stk. 6, artikel 48, stk. 4, artikel 77, stk. 2, artikel 80, stk. 1, artikel 83, stk. 1 og artikel 89, stk. 1, bliver den rækkefølge, hvori traktaterne anføres »EF-traktaten, EKSF-traktaten, Euratom-traktaten«.

I artikel 24, stk. 1, artikel 36, artikel 38, stk. 1 og 4, artikel 45, stk. 2, artikel 82a, stk. 1, artikel 93, stk. 1, artikel 110 og artikel 125 bliver den rækkefølge hvori statutterne anføres »EF-statutten, EKSF-statutten, Euratom-statutten«.

Artikel 2

Nærværende ændringer i procesreglementet, der har retsgyldighed på de i procesreglementets artikel 29, stk. 1, nævnte sprog, offentliggøres i De Europæiske Fællesskabers Tidende og træder i kraft den første dag i den anden måned efter offentliggørelsen.

Fastsat i Luxembourg, den 21. februar 1995.